b'\n_START_ARTICLE_\nLjudska pravljica\n_START_SECTION_\nOstale zna\xc4\x8dilnosti\n_START_PARAGRAPH_\nZa ljudsko pravljico je zna\xc4\x8dilno, da so v njej shranjena sporo\xc4\x8dila, ki so povezana s \xc4\x8dlovekovimi \xc5\xbeivljenjskimi izku\xc5\xa1njami in domi\xc5\xa1ljijsko _NEWLINE_obdarjenostjo. Je stvaritev ljudskega duha, ki se v njej ohranja iz roda v rod. S svojimi do\xc5\xbeivljajskimi sestavinami in njihovimi _NEWLINE_fabulativnimi upodobitvami je \xc5\xa1e danes \xc5\xbeiva in predmet zanimanja. V preteklosti ko \xc5\xa1e ni bilo televizije, radia, interneta in \xc5\xa1e mnogo _NEWLINE_najrazli\xc4\x8dnej\xc5\xa1ih javnih ob\xc4\x8dil, so se ljudje kratko\xc4\x8dasili, da so si izmi\xc5\xa1ljali pravljice in si jih med razli\xc4\x8dnimi prilo\xc5\xbenostmi pripovedovali med _NEWLINE_sabo. Tako so kro\xc5\xbeile od ust do ust, s popotniki in preseljevanjem ljudi so potovale iz de\xc5\xbeele v de\xc5\xbeelo. Pri tem so se seveda spreminjale, _NEWLINE_saj so jih pripovedovalci prirejali po svoje, tako kot se zgodi z vsakim ustnim izro\xc4\x8dilom._NEWLINE_V teh starih pravljicah so ljudje opisovali nedoumljive, skrivnostne sile okrog sebe, ki so jim pripisovali nadnaravno mo\xc4\x8d (bogovi, _NEWLINE_polbogovi, \xc5\xbeivali, rastline, nadnaravne sile, najrazli\xc4\x8dnej\xc5\xa1i predmeti \xe2\x80\xa6); v pravljicah pa so imeli svoje mesto tudi imetniki in preprosti ljudje, kralji in kraljice, princi in kralji\xc4\x8dne, \xc4\x8darovniki in \xc4\x8darovnice, pastirji in vitezi, sirote in ma\xc4\x8dehe, potepuhi in desetnice, hlapci in gospodarji, zmaji in druga \xc4\x8dude\xc5\xbena bitja \xe2\x80\xa6_NEWLINE_Skoraj vedno vsebujejo tudi \xc5\xbeivljenjski nauk, nasvet ali svarilo, kaj je dobro in kaj slabo..\n_START_SECTION_\nDelitev\n_START_PARAGRAPH_\nPoznamo jih ve\xc4\x8d vrst, v o\xc5\xbejem pomenu jih lahko delimo na \xc4\x8dude\xc5\xbene in realisti\xc4\x8dne. \xc4\x8ce v zgodbi nastopajo \xc4\x8darobni pripomo\xc4\x8dki in nenavadne mo\xc4\x8di, potem je to \xc4\x8dude\xc5\xbena pravljica (Janko in Metka, \xc5\xbdelezni prstan). V realisti\xc4\x8dni pravljici pa ima navadno pomembno vlogo junakova iznajdljivost, prisebnost, zvija\xc4\x8dnost (pravljice o razbojnikih). V basnih nastopajo \xc5\xbeivali, dogaja se v \xc5\xbeivalskem okolju le \xc5\xbeivali imajo \xc4\x8dlove\xc5\xa1ke lastnosti. V takih pravljicah pogosto nastopajo volk, je\xc5\xbe, lisica, medved, zajec itn.'